<classify> BUNGE la Tanzania limepitisha azimio la kumpongeza Rais John Magufuli kwa hatua yake ya kusitisha ununuzi wa korosho kwa wafanyabiashara kutokana na uwepo wa bei iliyolenga kuwanyonya wakulima.Azimio hilo lilifikiwa bungeni jana kutokana na hoja iliyowasilishwa na Mbunge wa Singida Magharibi, Elibariki Kingu CCM aliyetaka Bunge kukubaliana na hoja hiyo ya kumpongeza Rais Magufuli.Akitoa hoja yake, Kingu alisema kwa muda mrefu bei ya mazao mbalimbali nchini yanayotumika na serikali kama mazao ya kimkakati, yamekuwa yakilalamikiwa na wakulima kutokana na bei yake kuwa ya chini mara kwa mara.Alisema kutokana na hilo, wakulima wamekuwa wakiilalamikia serikali yao wakitaka ichukue hatua za haraka ili kunusuru soko la mazao wanayoyalima huku wakitumia jasho jingi, lakini wafanyabiashara wasio waaminifu wakiwanyonya na kuwalalia.Alisema kwa kutumia kisingizio cha uwepo wa uchumi wa soko huria, wafanyabiashara hao wasio waaminifu na wasio na hofu ya Mungu wamekuwa wakitoa visingizio mbalimbali ili kutafuta njia ya kuwadhulumu wananchi wanyonge wa Tanzania, ikiwamo madai ya kushuka kwa bei kwenye soko la dunia.Nachukua nafasi hii, kumpongeza Rais wa Serikali ya Awamu ya Tano, John Pombe Magufuli kwa kubaini ujanja na udhulumaji huo kwa wakulima na kuja na suluhisho la kudumu la kuwakomboa wakulima masikini wa nchi hii, alisema Kingu.Alisema mbali ya kubaini udanganyifu huo, Rais Magufuli pia ameweza kutoa miongozo mbalimbali kwa watendaji wa serikali ya namna bora ya kuwatafutia wakulima masoko ya mazao yao ili kuwawezesha kufaidika na nguvu ya jasho lao.Alisema jitihada hiyo ya serikali imeanza kuzaa matunda ya moja kwa moja katika kuwainua wakulima ambapo Novemba 12, mwaka huu, Rais Magufuli alitangaza neema kwa wakulima.Alisema uamuzi huo wa Rais Magufuli umeweza kufuta mpango mchafu wa wafanyabiashara waliopanga kununua korosho hizo ghafi kwa Sh 2,500 tofauti na ile ya Sh 3,500 waliyonunua katika msimu wa kilimo wa mwaka 2017 ili kuwaibia wakulima.Alisema hatua ya Rais Magufuli ya kutoridhishwa na bei hiyo kulimfanya kutangaza bei nzuri ya Sh 3,300 kwa korosho hiyo ghafi, hatua iliyoibua shangwe kwa wakulima si wa zao hilo la korosho pekee bali kwa wakulima wote wa Tanzania.Aidha alisema hatua hiyo ya serikali imewezesha kuokoa zaidi ya Sh bilioni 160 endapo korosho hizo zingeweza kununuliwa na wafanyabiashara kwa bei ya Sh 2,500. Pamoja na kutoa pendekezo la kumpongeza Rais Magufuli, Kingu pia kupitia hoja yake hiyo aliitaka serikali ichukue hatua za haraka za kutafuta masoko ya mazao mengine yakiwemo pamba, kahawa, mbaazi, ufuta, mchele na kuimarisha mpango wa kuongeza thamani ya mazao.Akichangia katika hoja hiyo, Mbunge wa Viti Maalumu, Riziki Rulida CUF alisema Rais Magufuli amechukua uamuzi ambao utakuwa historia katika ukombozi wa wakulima wa nchi.Naye Mbunge wa Nachingwea, Hassan Masala CCM alisema Bunge kwa ujumla limefurahishwa na hatua hiyo ya Rais Magufuli imeibua shangwe kwa wakulima wa korosho wa mikoa ya kusini.  <topic>: KITAIFA 